Kampanië (Italiaans: Campania) is 'n streek in Suid-Italië. Kampanië grens in die noordweste aan Latium (Lazio), in die noorde aan Molise, in die noordooste aan Apulië, in die ooste aan Basilicata en in die weste aan die Tirreense See. Die streek beslaan 13 595 km² en het ongeveer 6 miljoen inwoners in 2004 gehad. Kampanië se hoofstad en grootste stedelike nedersetting is Napels (Napoli in Italiaans). Die naam van die streek is regstreeks van Latyns afgelei, die Romeine het die streek Campania felix genoem, wat gelukkige land(skap) beteken. Die gebied was in die antieke tydperk die gewildste vakansiebestemming vir Romeine wat vanaf 95 n.C. deur die grootpad Via Domitiana met die hoofstad Rome verbind is. Talle villa's het in die gebied ontstaan, veral in die strandoord en warmbad Baiae, 'n stadsbuurt van Cumae, wat vanaf die 1ste eeu v.C. tot die sentrum van antieke Italië se toerismebedryf ontwikkel het (sien die artikel oor toerisme). Die streek word in vyf provinsies opgedeel: Avellino Benevento Caserta Metropolitane Stad Napels (hoofstad) Salerno Karl-Wilhelm Weeder: Baiae - Stadt der hundert Genüsse, Herberge aller Laster.